**Ef. 6:1-4**

**Geesvervulde ouers en kinders.**

*Andries Burger, GK Pinetown, 13 Januarie 2019*

Kinders –

Hoekom is dit daar in party huisgesinne soveel vrede en harmonie is, en in ander is dit ŉ veldslag tussen ouers en kinders?

Is daar iets wat ouers en kinders kan doen om geluk en vrede saam te kan hê en nie maar net vir die beste te hoop nie?

Daar is, en dit is die goeie nuus waarby ons vanoggend kom Ef. 6:1-4.

Om dit reg te verstaan moet ons dit binne die regte konteks lees. Jy kan nie maar ŉ paar woorde gryp en op hol gaan daarmee nie. Om te weet wat die skrywer bedoel moet jy dit in die regte verband beoordeel.

Wat is die konteks waarbinne ons Ef. 6:14 moet verstaan?

Paulus skryf aan mense wat in Christus glo – destyds aan die gemeente in Efese en ander daar naby, ook vandag nog steeds aan ons gemeente en elkeen wat in geloof aan Jesus Christus, die Seun van God, vasgryp as Verlosser en Saligmaker.

In die eerste drie hoofstukke skryf hy oor wat God gedoen het en wat die gevolge daarvan is:

Julle wat glo is al voor die aarde se skepping deur God uitgekies om deur Jesus gered te word, om heilig en onberispelik voor God te wees.

Uit genade is julle gered en uit die dood van julle sonde en oortredings saam met Christus opgewek en lewendig gemaak en Hy gee julle ŉ plek saam met Hom in die hemel.

Julle is met God versoen, julle is nie meer ver van Hom af nie, julle is lede van God se huisgesin.

In die laaste drie hoofstukke leer hy hoe gelowiges behoort te lewe. Wat pas by mense wat nie meer ver van God af is nie, maar wat nou deel gemaak is van God se huisgesin?

ŉ Gesindheid van nederigheid, vriendelikheid, geduld en liefde;

eenheid met ander kinders van God se huisgesin uit alle volke en tale en rasse – veral in die gemeente;

om jou talente en gawes te gebruik om die gemeente daarmee op te bou en uit te bou,

om in die lig te lewe soos God se kind en nie meer soos ŉ kind van die wêreld nie.

Dis pas by God se huisgesin...

Kyk nou veral na Ef. 5:18 – dit is gepas dat kinders van God hulle sal laat vervul met die Heilige Gees. Dit beteken om al meer onder die invloed van God se Gees te lewe.

En hoe sal dit lyk as jy onder die Heilige Gees se invloed lewe?

v. 19-21: jy sing met jou hart; jou lewe in Jesus Christus word ŉ lied van blydskap en dankbaarheid en uit eerbied vir Christus is gelowiges aan mekaar onderdanig –

ag jy ander en hulle behoeftes belangriker as jyself en wat jy wil.

Van v. 22 af gee hy drie toepassings van hoe dit lyk wanneer gelowiges wat vervul is met die Heilige Gees aan mekaar onderdanig is.

Die eerste is in die huweliksverhouding v. 22-33.

*(Ons het dit reeds behandel, kyk gerus op die “preke” afdeling van die gemeente se webwerf as jy dit gemis het, of dit weer wil luister/lees)*

Die verhouding van ouers en kinders is die tweede toepassing – ons fokus van vandag.

Volgende week kyk ons na derde toepassing van werkgewer en werknemer.

Wat is die verhouding tussen ouers en kinders wat pas by God se kinders, by gelowige ouers en kinders wat onder die invloed van die Heilige Gees leef?

<< Lees Ef. 6:1-4 >>

Daar is goeie redes waarom Paulus eers by die kinders begin voordat hy by die ouers kom –

hy het dit so gedoen in die huwelik deur eers by die vrou te begin en dan die man(v.5:22),

en later begin hy by die slawe of werknemers (6:5).

Ek sal daarop terugkom, maar ek wil eers fokus op die ouers.

Die verhouding van kinders en ouers begin trouens by die ouers wat daar is voor die kinders, die ouers begin om die ruimte en die atmosfeer die verhouding te skep, die kinders het ook ŉ verantwoordelikheid, maar die aanspreeklikheid begin aanvanklik by die ouers.

Ons begin dus by v.4

Dit klink asof hy net die vaders aanspreek,

en dit is dalk te verstane want dit is juis die pa se roeping as hoof van die huis om leiding te neem en die ruimte/atmosfeer vir die regte verhouding met die kinders te skep.

Daar is ŉ tweede rede – omdat dit baie keer juis die pa is wat veroorsaak dat kinders in konflik en opstand kom. Dit is sekerlik nie net die pa nie, maar dink maar self hoeveel keer dit nie maar tog hy is nie.

Ek sê dit klink of net die pa aangespreek word, en al is dit so, is die ma nie hierby uitgesluit nie.

Die woord wat hier met “vaders” vertaal is, word op ander plekke soms met “ouers” vertaal – soos in Heb. 11:23, *“Omdat die ouers van Moses geglo het, het hulle hom weggesteek..”.*

Die Here gee dus die opdrag dat ouers nie hulle kinders so moet behandel “*dat hulle opstandig word nie*”.

In Paulus se wêreld was kinders soos eiendom van hulle pa. ŉ Pa kon sy kinders verkoop as slawe, hy kon hulle selfs tot die dood veroordeel het vir enige rede wat hy wou.

Dit was dalk nie meer só erg nie, maar jy hoef nie ver in die geskiedenis terug te gaan om pa’s (en soms ma’s) te kry wat onredelik streng, en onregverdig, en diktators was in hulle huise nie.

Wat onder die vaandel van dissipline byna en soms regtig by mishandeling gedraai het. Daar is vandag nog sulke mense...

Hulle liefde raak verstrik en versmoor in in hulle geboelie...

Ons is dalk al meer beskaafd sou ek dink... – hoe maak jy ‘n kind opstandig?

Maar hou aan om jou opinie af te druk op ŉ kind van “maak so omdat ek so sê”, of “moenie dit doen nie omdat ek so sê”;

wees gedurigdeur wispelturig sodat die kind nie weet watter reëls vandag geld nie;

wees gereeld onredelik, of altyd op jou en jou ego gefokus – op wat jy van hou en hoe jy dinge gedoen wil hê;

hou aan om ŉ kind te verneder;

hou aan om gedurig fout te soek en ŉ kind te druk om altyd beter te presteer asof niks ooit goed genoeg is nie;

straf ŉ kind baie erger as wat die oortreding was;

dwing maar altyd jou wense af oor alles en wat –

doen hierdie dinge en dit kan nie anders dat jy die kind as’t ware aanmoedig en aanhits om in opstand te kom nie.

Dalk nie as hulle nog heel klein is nie, maar wag maar...

Dis nie moeilike om konflik uit te lok nie – dis ŉ heel natuurlike ding vir ons sondige natuur.

Sulke gedrag pas nie by gelowige ouers, wat deel is van God se huisgesin,

wat onder die invloed van die Heilige Gees lewe nie.

Ouers moet in eerbied vir Christus selfs aan hulle kinders wys hoe dit lyk as mense aan mekaar onderdanig is.

By ouers wat hulle laat vervul met die Heilige Gees, sal die vrug van die Gees ook sigbaar uitleef in die manier waarmee hulle hulle kinders opvoed.

Gal 5:22, “liefde, vreugde, vrede, geduld, vriendelikheid, goedhartigheid, getrouheid, nederigheid, selfbeheersing”

Dit moet jou kinders by jou leer uit hulle verhouding met jou as hulle pa en ma.

“Voed hulle op” is die Ou Vertaling – koester hulle in liefde en versorging.

Nie sonder enige dissipline nie – dis mos wat vandag se wêreld voorstaan.

Net soos hulle ouers is kinders nie in wese goed nie maar geneig tot sonde.

Voed hulle daarom op “met tug en vermaning” – met reg wys, en reg help en as dit moet met dissipline.

Maar nie met jou reëls en jou geite en jou heerskappy nie!

*“Soos die Here dit wil.”*

Altyd konsekwent dieselfde reëls op almal dieselfde toegepas elke keer.

Doen dit met ŉ duidelike oorsaak en gevolg, die redes en veral die beginsels moet duidelik wees.

Jy maak nie die kinders groot om te wees soos jy wil hê nie, maar soos God wil.

As jy nie ŉ duidelike verstaanbare rede het om nee te sê nie, moet dan nie nee sê nie. (Kom oor jouself en jou persoonlike voorkeure en afkeure.)

As dit duidelik is waarom jy nee sê help jou kind om dit te verstaan – selfs al sou hy/sy nie dadelik saamstem nie.

Leer hulle die gevolge van ongehoorsaamheid, maar wys daarin ook hoe God se vergifnis en genade lyk.

O, en seker die belangrikste – moenie hulle net vertel van die regte pad van gehoorsaamheid nie – wys hulle...

Wys hulle jou nederige gehoorsaamheid aan die Here en aan die gesag wat Hy oor jou gestel het – die regering, die belasting, selfs die verkeerspolisie. Wys jou kind hoe respek teenoor sy onderwyser moet lyk deur dit self voor jou kind uit te leef.

Is jy dan nie ŉ gelowige nie, is jy nie deel van God se huisgesin nie, leef jy dan nie onder die invloed van die Heilige Gees nie?

In Deut 6 en ook 11 leer die Here dat ons gedurig met ons kinders moet praat oor ons liefde vir God en ons onderdanige gehoorsaamheid aan Hom – *“as jy in jou huis is en as jy op pad is, as jy gaan slaap en as jy opstaan.”*

Nie net wanneer hulle heel klein is en ons die kleinste goggatjies en blommetjies vir hulle wys nie,

ook wanneer hulle groot word en worstel met ŉ kwaai juffrou, wanneer hulle verlief raak, wanneer hulle opgewonde en bly is en wanneer hulle hartseer en moedeloos is.

Waarom hou ouers op om met kinders te praat oor hulle eie verhouding met God as ŉ voorbeeld vir die kind se verhouding met God?

Waarom trek ons fokus so skeef dat ons kinders groot maak om in hierdie lewe suksesvol te wees, maar ons fokus so min daarop om hulle voor te berei om ambassadeurs van die hemelse koninkryk te wees – om eendag ewig in God se teenwoordheid tuis te voel?

(Is dit omdat ons net vir nou en vir duskant die graf leef?)

*“Voed hulle op – met tug en vermaning – soos die Here wil*.” (v.4)

Koester hulle in liefde, vermaan en tug as dit nodig is – maar met God se reëls en op ŉ manier wat sy heerskappy duidelik maak.

Jou kinders is God se kinders met hulle eie persoonlikhede en karakter – moenie hulle probeer vorm soos jy self is of wou wees nie.

Rig hulle om op die spore te bou wat Hy vir ons en vir hulle lewens gee;

help hulle op hulle reis om die bestemming te bereik wat God vir hulle wil.

God gee lewensreëls vir jou en jou kinders, en jou nederige gehoorsaamheid aan Hom moet vir jou kinders ŉ voorbeeld wees vir hulle gehoorsaamheid aan Hom –

en aan jou wat Hy vir hulle gegee het om Hom te verteenwoordig as aardse pa en ma.

\*\*\*

Kom ons gaan nou waar Paulus eintlik begin het – by die kinders se rol.

Daar is twee dinge wat Paulus hier leer wat pas by gelowige kinders wat onder die invloed van die Heilige Gees lewe.

Die eerste is gehoorsaamheid (v.1) en die tweede is eer(v.2).

Gehoorsaamheid is gedrag, dis iets wat jy doen. Jy luister wat hulle sê en jy doen wat hulle sê.

Eintlik is die woord gebruik om na God te luister, en daarom beteken dit dat om na jou ouers te luister, eintlik is om na God te luister.

Om gehoorsaam te wees omdat God dit so wil hê, beteken drie dinge:

Die eerste is dat as jy na jou ouers luister en doen wat hulle sê, dan luister jy eintlik vir God, want dit is Hy wat sê jy moet luister.

Die tweede is dat ons God se kinders is en daarom nie nors of omgekrap is om te doen wat Hy wil hê nie – ons doen dit graag want Hy is ons liefdevolle Vader.

Die derde betekenis is dat jy nie iets mag doen wat Hy nie wil hê nie.

As jou ouers bv. sê jy moet iets gaps wat nie joune is nie, of as hulle sê jy moet kroek in ŉ toets, of as hulle sê jy moet lelik wees met jou onderwyseres – dan is dit nie wat die Here wil nie, en dan mag jy nie na hulle luister nie.

(As so iets dalk eendag sal gebeur – vra hulp by iemand wat lief is vir die Here om jou te help sodat jy nie dalk op ŉ lelike manier met jou ouers baklei nie.)

Die tweede ding wat kinders moet doen is om hulle ouers te eer (v.2).

Dit geld nie net vir kinders wat nog in die huis is nie, maar vir kinders van alle ouderdomme. Ook kinders wat al groot is en wie se ouers al oud geword het.

“Eer” of respek is die houding of gesindheid wat jy teenoor jou ouers het, wat jy van hulle dink.

Dit beteken dat ons respek moet hê vir ons ouers, dat ons moet dink dat hulle belangrik en baie waardevol is.

Onthou dit is God wat hulle vir jou as ouers gegee het, en omdat dit Hy is wat hulle vir jou gegee het, is hulle waardevol en het jy vir hulle respek.

Nie net omdat hulle dalk altyd reg optree nie, maar omdat God hulle gegee het.

Dit is God wat hulle waardevol maak, nie hulle eie optrede en lewe nie.

Respek beteken ons nie lelik met hulle of van hulle praat nie.

Dit beteken dat ons liefde gee en ook luister as hulle praat.

As hulle hulp nodig het help ons graag en met vreugde – want hulle is belangrik vir ons, ons respekteer hulle, ons eer hulle.

As hulle oud geword het dan versorg ons hulle soos die Here ons versorg – met liefde en geduld.

Ons doen dit graag omdat die Here sê ons moet en ons graag doen wat Hy wil – en baie keer ook omdat ons regtig wonderlike ouers het.

Paulus herinner ons dat dit ook vir ons goed is as ons hulle eer en hulle met respek behandel. Want God belowe dat jy dan ook vrede en geluk sal hê, dat dit met jou goed sal gaan as jy Hom gehoorsaam om jou ouers te eer.

Wonder jy steeds hoekom Paulus eers oor die kinders skryf voordat hy oor die ouers skryf?  
Daar is veral twee redes-

Die eerste is dat hy besig is om voorbeelde te gee van onderdanig wees aan mekaar.

Daarom begin hy elke keer by die een wat onderdanigheid die beste uitbeeld – vrouens in die huwelik, kinders in die huisgesin, en werknemers by die werk.

Die tweede rede is om te wys dat kinders se gehoorsaamheid aan- en hulle eer van hulle ouers nie afhang van hulle ouers se optrede nie.

Selfs al is jou ouers nie gelowiges nie, selfs al is jou ouers nie regverdig nie, selfs al behandel jou ouers jou nie goed nie –

vra die Here dat jy hulle sal gehoorsaam en sal eer.

Want dit is wat pas by kinders in God se huisgesin, by gelowige kinders wat onder die invloed van die Heilige Gees lewe.

Net in een geval mag nie jy nie gehoorsaam nie – soos ek reeds genoem het: Wanneer hulle iets vra wat teen God se wil is.

Broers en Susters, Ouers en Kinders,

Julle het gehoor wat God van ons vra, wat pas by gelowiges in sy huisgesin.

Julle het seker ook gehoor dat dit net kan gebeur as ons ons laat vervul met die Heilige Gees. Op ons eie kan ons nie.

Die geskiedenis – ook in die Bybel is vol voorbeelde van hoe mense – selfs gelowiges daarin misluk. Dink maar aan Eli en sy kinders, Dawid en syne...

Die ergste voorbeeld vir my is wat ons in Rigters 2 lees – dat toe Josua en die mense wat saam hom geleef het dood was, hulle kinders nie die Here geken het nie!

Nee mense kan nie dit self regkry nie – ook nie ek en jy nie...

Kyk op na die verhouding van God die Vader en sy Seun Jesus Christus.

Jesus wat self God was, deur wie alles en almal geskape, Hy was gehoorsaam aan sy sondige aardse pa en ma – selfs al het hulle nie verstaan nie...

Dink aan die Vader se liefde vir Jesus soos dit op soveel plekke beskryf is.

Onthou hoe die Seun sy Vader vra om Hom die lyding van die kruis te spaar, toe help die Vader sy Seun om gehoorsaam te bly aan sy roeping deur nee te sê, maar ŉ engel te stuur om sy Seun te versterk.

En die Seun? Hy gehoorsaam sy Vader.

Die Seun se gehoorsaamheid en die Vader se liefde is wat ons vir mekaar moet wees as kinders en ouers.

Ons kan – want Jesus is by ons, in ons deur sy Gees.

Laat julle vervul met die Heilige Gees (5:18), en bid vir mekaar voor mekaar daarvoor.

Kinders wees gehoorsaam aan julle ouers en eer hulle solank hulle leef omdat dit pas by God se kinders, omdat dit is wat Hy wil hê (6:1-3).

Ouers, koester julle kinders en voed hulle op met God se tug en vermaning soos Hy wil (6:4).

Amen